মার্কিন অনুদান নিয়ে বিতর্কে কী জবাব দিল ভারত

নয়াদিল্লি: ইউনাইটেড স্টেটস এজেন্সি ফর ইন্টারন্যাশনাল এইডস-এর (USAID) ভারতকে অনুদান দেওয়া নিয়ে সম্প্রতি বিতর্কে উত্তাল হয়েছে জাতীয় রাজনীতি। আমেরিকার প্রেসিডেন্ট ডোনাল্ড ট্রাম্প (Donald Trump) মন্তব্য করেন, ভারতীয় নাগরিকদের ভোট-মুখী করতে ব্যবহৃত হয়েছে এই অনুদান। এই মন্তব্যের কোনও ভিত্তি নেই বলে জানিয়ে দিয়েছে কেন্দ্রীয় সরকার। অর্থমন্ত্রকের (Finance Ministry) তরফে তথ্য দিয়ে দেখানো হয়েছে, মার্কিন অনুদানের টাকা উন্নয়নের কাজে ব্যবহৃত হয়েছে, নির্বাচনে নয়। এই ইস্যু নিয়ে সরব হয়েছে কংগ্রেস (Congress)।

ইউএসএইড অনুদানের অভিযোগ এবং আসল তথ্য ঠিক কী?

আরও পড়ুন: দিল্লি স্টেশনে পদপিষ্টের ঘটনায় টিকিটের মূল্য ফেরতের আবেদন খারিজ

অর্থমন্ত্রকের ২০২৩-২৪ অর্থবর্ষের রিপোর্ট বলছে, মার্কিন অনুদানের টাকা ভারতে সাতটি উন্নয়নমূলক কর্মকাণ্ডে কাজে লাগানো হয়েছিল, সেই অর্থের পরিমাণ প্রায় ৭৫০ মিলিয়ন ডলার। এই কর্মকাণ্ডগুলি ছিল মূলত কৃষি, জল শৌচ, নবায়নযোগ্য শক্তি, বিপর্যয় মোকাবিলা এবং স্বাস্থ্য ক্ষেত্রে। ভোটারদের বুথমুখো করতে এই অর্থ ব্যবহার হয়েছিল, এমন কোনও উল্লেখ নেই এই রিপোর্টে।

যে ২১ মিলিয়ন ডলার নিয়ে এত বিতর্ক, তদন্তের রিপোর্ট বলছে তা আদতে ২০২২ সালে বাংলাদেশে (Bangladesh) পাঠিয়েছিল আমেরিকা, যাতে ২০২৪ নির্বাচনের আগে ছাত্রদের রাজনৈতিক এবং সামাজিক কাজকর্মে সম্পৃক্ত করা যায়। এর মধ্যে ১৩.৪ মিলিয়ন ডলার ট্রাম্পের ওই বিতর্কিত মন্তব্যের আগেই ওপার বাংলায় পাঠিয়ে দেওয়া হয়েছিল। নয়াদিল্লির তরফে এই তথ্য খোলসা করার পরেও ট্রাম্প তাঁর কথায় অনড় থেকে যান যা ভারত ও আমেরিকার কূটনৈতিক সম্পর্ক জটিল করে তুলছে।